ХэкIуэдахэр ягу къагъэкIыж
Шэджэм районым и цIыхухэм, организацэхэм я лэжьакIуэхэм, еджакIуэхэм, къуажэдэсхэм, властым и IэнатIэм и лэжьакIуэхэм, жылагъуэ, щIалэгъуалэ зэгухьэныгъэхэм я лIыкIуэхэм фокIадэм и 3-м ягу къагъэкIыжащ террористхэм я зэранкIэ къэхъуа гузэвэгъуэхэмрэ абыхэм лажьэншэу хэкIуэда цIыхухэмрэ.
Фэеплъ пэкIум кърихьэлIащ Шэджэм муниципальнэ районым и щIыналъэ администрацэм и Iэтащхьэм и къалэнхэр зыгъэзащIэ ТекIушэ Артур, щIыпIэ унафэр зегъэкIуэнымкIэ советым и тхьэмадэ Уэдыжь Хьэсанш, Урысейм и МВД-м и IуэхущIапIэу Шэджэм районым щыIэм и унафэщIым и къуэдзэ Сонэ Инус сымэ.
— Терроризмэм дыпэщIэтынымкIэ, а щIэпхъаджагъэм земыгъэубгъунымкIэ дэ псоми ди мурадхэр зэтохуэ. Терроризмэр иджырей зэманым ялэжь Iуэху нэхъ гущIэгъуншагъэ дыдэщ, дунейпсо шынагъуэншагъэр къызэпиудыну хущIэкъу къарущ. Нобэ, Терроризмэм ебэнынымкIэ зэкъуэтыныгъэм и махуэм, дэ къарууэ диIэр зэдгъэуIун хуейщ а шынагъуэр дгъэкIуэдын папщIэ. ЗэфIэкIыу щыIэ псори ехьэлIэн хуейщ терроризмэм и идеологиер пцIы зэфэзэщу зэрызэхэтыр цIыхухэм ягурыгъэIуэным. Дызэкъуэту дызэдэлажьэмэщ апхуэдэ мурадхэр къыщыдэхъулIэнур, республикэм, зэрыщыту Урысейм щыпсэухэр а узыфэ шынагъуэм къыщедгъэлыфынур, — щыжиIащ пэкIум щIыпIэ унафэр зегъэкIуэнымкIэ советым и тхьэмадэ Уэдыжь Хьэсанш.
Терроризмэм и бий бэнэныгъэм я къарур хузэщIагъэуIуэну псори къыхураджащ Урысейм и МВД-м и IуэхущIапIэу Шэджэм районым щы- Iэм и унафэщIым и къуэ-дзэ Сонэ Инус, Шэджэм муниципальнэ районым и щIыналъэ администрацэм и Iэтащхьэм и къуэдзэ — егъэджэныгъэмкIэ управленэм и унафэщI Iэрыпщэ Жаннэ сыми.
ПэкIум и кIэухым абы хэтахэр зы дакъикъэкIэ яхуэщыгъуащ террористхэм яIэщIэкIуэда цIыху лажьэншэхэмрэ хабзэхъумэхэмрэ.
Фэеплъ махуэм хиубыдэу Шэджэм район спорт зэхьэзэхуэ зэмылIэужьыгъуэхэр къыщызэрагъэпэщащ, мини-футболымкIэ, волейболымкIэ турнирхэр екIуэкIащ.
КIарэ Элинэ.
